Aḥric II : Tasnazmult n yiwidam Ixef II : Tasleḍt n yiwudam ahat d taqcict-nni i wala deg ubrid n ssuq, tasebḥit yekker i tafrara umaziɣ iruḥ ad yeks yufa teka-t lehwa yuɣal ɣer texxamt-is. Tameddit yessawel-as-d yugurten i wakken ad ruḥen ɣer umezgun, mi wḍen, teldi-asen-d tefsut tawwurt d jeddi-s selmen fell-as kecmen, Amaziɣ yefrawes mi iqreb ɣur-s, yeεqel-itt imi ur tbeddel ara aṭṭas meεna ccek yugi ad t-yeffeɣ, ula d tafsut ffɣent-d wallen-is d acu kan mačči axaṭar teεqel-it, d aεjab i as-yaejeb. Ulin ɣer tzeqqa yeḍfer-iten ‘Dda Saεid’ ata yessawel-as i tefsut ad tali ad asen-t-awi leḥlawat, Amaziɣ, imi yesla i yisem n tefsut am win id t-id yewten ɣer uqeṛruy, yefrawes, yesmekta-d ass amenzu mi ikcem ssuq yenna deg wul-is : « tapupit d tinna, isem…d wina !! »(sb51). Urεad d-yuki seg targit yesla i Dda Saεid iεawed yessawel i mmi-s ‘ Ʃmer’, Amaziɣ yerna yekkes-as uɣbel i yiman-is : « d wagi i d baba-s, cfiɣ fell-asen ».(sb 51). Amaziɣ yefreḥ imi tafsut tekcem garasen deg umezgun yerna sya d asawen d tafsut ara d-yettqabal, mačči d Karim bu tqulhatin.